Boere help ‘transitorowers’ vastrek | Maroela Media
Lt.kol. Adéle Myburgh, woordvoerder van die polisie, het gesê ŉ transitovoertuig het omstreeks 12:45 kontant by ŉ onderneming in Vryburg opgelaai toe ŉ BMW-voertuig naby die transitovoertuig stilgehou het. Vyf verdagtes in die BMW het op die veiligheidswagte losgebrand.
“Die bestuurder van die transitovoertuig het glo teen die BMW vasgery, maar die verdagtes kon daarin slaag om met ŉ houer vol kontant van die toneel te vlug,” het Myburgh gesê. Sy het gesê die polisiestasies in Pudimoe en Vryburg is in kennis gestel van die voorval en plaaslike landelike veiligheidsgroepe is ook gevra om op die uitkyk te wees vir die verdagtes se voertuig.
“Later die dag is ŉ verdagte Toyota Corolla op ŉ grondpad naby Amalia gewaar en die polisie is in kennis gestel. Die polisie kon uiteindelik die voertuig voorkeer en die vyf insittendes is ondervra,” het Myburgh gesê.
Die verdagtes het die polisie na ŉ plaas naby Vryburg geneem waar polisiebeamptes die perseel deursoek het. Tydens die soektog is die BMW gevind wat vermoedelik tydens die transitorooftog gebruik is. Al vyf verdagtes, tussen 27 en 50 jaar oud, is in hegtenis geneem.
Lt.genl. Baile Motswenyane, die provinsiale polisiekommissaris, het die polisie en die boere geloof vir hul samewerking wat tot die verdagtes se inhegtenisneming gelei het. Sy het gesê die inhegtenisneming is beduidend in ag genome die hoë voorkoms van transitorooftog in die provinsie.
Die verdagtes sal Maandag in die Vryburg-landdroshof verskyn. Nog inhegtenisnemings word verwag.
Toktokkie · 2 jare gelede
Dit maak mens bang om naby besighede en banke te kom as daar sulke voertuie staan om geld op te laai!! Van nou af gaan ek ver weg bly. Mens besef nie elke dag watse gevaar dit inhou nie, maar dis realiteit!! Van nou af as ek so voertuig gewaar hou ek maar eder verby, wil nie my of my kinders se lewens in gevaar stel nie dankie!! Het al n paar keer verby hul geloop as ek gou by spar wil ingaan maar nou sal ek twee keer dink. Mense wees versigtig ?
Gawie Kriel · 2 jare gelede
Janee. Dit is die realiteit, dat die rowers wat ons voertuie roof het geen simpatie vir enig iemand nie. Hul dink nie eers aan kinders nie. Hul sal enig iemand skiet wat naby is net om hul identiteid te beskerm. En as mense weg bly ban die pantser voertuie af is dit nie net veiliger nie, maar ook makliker vir die wag om gevaar uit te ken.
Regtig, ek kan nie glo mense reageer so nie.
Puik optrede deur die gemeenskap in samewerking met die Sapd, mag die vermeende rowers boet vir hul dade.